Olav Nygard (1884–1924)

|  |  |
| --- | --- |
| «No reiser kvelden seg» frå *Ved vebande* 1923  No reiser kvelden seg i vesterbrun  han trør på lette føter gjenom tun  og skuggeveven fjell-imillom hengjer.  Det gjeng ei kviskring gjenom kjørr og lyng  og talatrasten skifter ljod og syng  med avdagsskjelven under sine strengjer.  Men dagen tek sin gangar fast i taum,  tek ferdakåpa på med gullrend saum  og burt frå blåne etter blåne skundar.  Det gular gjenom svale dal og lid  der skuggen ventar natta, brura si,  og ør i sine elskhugsdraumar blundar.  Med linne andardrag stig natta inn,  med myrke lokkar kringum hals og kinn  og herdaduk av alvelette eimar.  Og kløkke lundar, æolsharpe-klang,  ris bljugt som gjenteborn or moderfang  og sviv på lettan fot i svale heimar.  Det gjeng ein sælebiv imillom fjell  so fræa emnar seg og hamsar fell  og undrings-øre augo upp seg vender:  Or djupe himlar slær ein båregong  av evig skapings-gir og sfæresong  som helsar frendeblidt mot døkke strender.  kløkke – mjuke  biv – skjelving  gir – sterk lyst, øsing, uro  frende – slektning  døkke – mørk, uklar, matt | «Flodmål» frå *Flodmaal* 1913  No er det jonsok i vår ungdomshage  no hev me nått vår høgd, no gjeng det ned;  no hev me sett vår største sumarbrage;  det store ålvor bøyer meg på kne  og hjarta bivrar i ein heilag klage  for vegen er oss stengd til livsens tre.  Din fedralagnad dine kinn hev lita,  og syrgjeruner i den smil er rita.  Den hand eg fekk om halsen då ditt mæle  var himmelhorpur, då du truskap svor,  og dine lippur, dei som gav meg sæle  so nord gjekk om til sud, og sud til nord,  og auga ditt der eg såg livet spele  so det var heilagbrot å bruke ord, –  er dei som nører all min elskhugsfagnad  i ætt med jorda, og fær hennar lagnad?  Eg høyrer mælet ditt og tykkjest drøyme  om vare bogedrag på sylvvavd streng, –  å skal ditt mæle kverve av i gløyme  so ingen gud veit stad og kvileseng?  –Ei storflod om mi sjeleverd fær strøyme  til kjensla yve alle toppar gjeng.  I dette hav kan ingen tanke leve  som ikkje er i ætt med elsk og æve.  bivrar – skjelv  brage – velmakt, glans, beste livsbolk  lita – farga  mæle – røyst, taleevne  nøre – halde ved lag  sylvvavd – omspunnen med sølv |